I Tårs går Erik Søgaard, medejer af Taars El-Scooter Salg rundt og skumler. Han er ved at lukke sin forretning, fordi foretagendet ikke længere kan løbe rundt, efter Hjørring Kommune er begyndt at købe el-scootere ved en virksomhed nede ved Fredericia. - Hjørring Kommune vil ikke handle med os. Det er træls for kunderne, siger Erik Søgaard. I baglokalet står to el-scootere, som borgere i kommunen ellers havde købt, fordi de regnede med, at Hjørring Kommune ville give tilskud. I stedet har de fået el-scootere fra en anden leverandør. Så nu er scooterne fra Tårs leveret tilbage. Og det undrer Erik Søgaard. Når han sammenligner priserne på el-scooterne fra den anden leverandør, er de nemlig væsentligt højere end dem, Erik Søgaard har på sine produkter. Så det burde efter hans mening kunne betale sig at handle lokalt. - Der er noget galt dér. Det er ikke prisen, der behøver at have den store betydning, siger Erik Søgaard. Chefen for Sundheds-, Ældre- og Handicapforvaltningen i Hjørring Kommune, Leif Serup, har ikke ønsket at stille op til interview med TV2 Nord, fordi han ikke kender sagen godt nok. Men han skriver: - Det kan da godt være, at vi skal til at have en anden indkøbsprocedure, hvor vi indhenter tilbud fra flere leverandører, når vi anskaffer os el-scootere til vores hjælpemiddeldepot. Den besked kan Erik Søgaard i Tårs dog ikke bruge til meget. Salgsafdelingen på Taars El-Scooter Salg er allerede lukket ned, og snart lukker også værkstedet. - Ja, gu er jeg bitter, for de kunne da have snakket med os, før de lavede sådan et nummer. De kunne da i det mindste lige have ringet til os, siger Erik Søgaard.
Det har konsekvenser, når Hjørring Kommune ikke benytter sig af muligheden for at handle lokalt, siger Erik Søgaard, der nu lukker sin forretning.